ועדת הכספים, כנסת 15, פרוטוקול מספר 105, 2000-03-06 10:00

אלי גולדשמידט: עכשיו אני רוצה לשמוע את חבר הכנסת ישראל כץ, יו"ר הצוות לעניין רשימת היישובים הנהנים מהנחות מס, לגבי הדיווח של חיים דוקלר, המשנה לנציב מס הכנסה.

ישראל כץ: ראשית, אני מודה לחיים דוקלר על הדו"ח.

ישראל כץ: אנחנו מנסים לשים את עצמנו שופטים, לאור החלטות קודמות של הממשלה לגבי קו העימות ודברים אחרים, ולומר מה היינו עושים.

ישראל כץ: הנתון המרכזי הוא מיעוט מספר המשפחות בכל יישוב.

ישראל כץ: מתוך הנחה שעל שבעה יישובים בקו העימות בצפון אין מחלוקת, מספר המשפחות הוא נמוך.

ישראל כץ: דיברנו על ארבעה יישובים בגולן, שניים בבקעת הירדן, שלושה באזור מגילות, ארבעה בתמר, ארבעה בחוף עזה, שניים באזור ניצנה, שמונה באזור חבל שלום, אחד שהוא רק בתכנון באזור הערבה התיכונה, שניים בהר חברון, שניים בגוש עציון ושבעה ביש"ע.

ישראל כץ: שמבחינת נתונים של מספרי משפחות, המספר הנמוך ביותר הוא אחד, יישוב אחד בתכנון, יישוב בשם עזוז עם עשרים משפחות.

ישראל כץ: חוץ מכמה יישובים של מאה ויישוב אחד של 400 משפחות - נוה דקלים - כל השאר, מבחינה מעשית אין לאוצר בעיה "לבלוע" את זה ולהשאיר עודפים רבים.

ישראל כץ: אני מניח שהדיון כאן הוא יותר עקרוני, כי מבחינה מעשית זה אפילו לא שכונה בעכו, שגם שם חשוב מאוד לתת הנחות וכולנו כבר הבענו את דעתנו על כך.

ישראל כץ: בעצם כל היישובים - או שהוקמו באזורים שמוכרים כבר ואם היו מוקמים בזמן זה היה חל עליהם, או שהוכרו כבר כיישובי קו עימות, כמו בצפון, ורק לעניין מס הכנסה לא נכנסו כי הרשימה היתה סגורה, לפי הפרשנות של הממשלה, בגלל הסעיף של עד 1997, דבר שעומד בבג"ץ בכמה מקרים.

ישראל כץ: לפי המידע שיש לנו, לכל חברי הוועדה, רק ישוב אחד בשם הר אדר, שאנחנו לא כללנו אותו, הוא היחיד שבג"ץ שלו תלוי ועומד.

ישראל כץ: לפי הקריטריונים שאנחנו סיכמנו עליהם, אין לו שום סיכוי להיכלל ברשימה.

ישראל כץ: על פי כל שאר המידע שיש לנו, אין ישוב שמתכנן להגיש ערעור - למרות שאי אפשר להתחייב בשם אף אחד - או אין ישוב שמקופח לפי הקריטריונים.

ישראל כץ: לבוא בשמו של הר אדר ולהגיד שאם הרשימה הזאת תאושר אז הר אדר יבוא ויתלונן - אם אני הייתי שופט בבג"ץ, לא היתה לי שום בעיה להפריד בין היישובים בצפון, בגבול ירדן ובגבול מצרים לבין היישוב שנקרא הר אדר, שגם אף אחד מהיישובים בסביבה שלו לא מוכר כרגע לצורך הנחות במס.

ישראל כץ: אחוזי המס שמדובר עליהם, למעט הצפון ששם זה 15%, הם 7%, למעט שני מקומות - אזור ניצנה ותמר - שזה 5%.

קריאה: זה גם צריך להיות 7%, זו טעות סופרים.

ישראל כץ: יכול להיות.

ישראל כץ: אז הוויכוח הוא על 8 משפחות, 30, 41 ו60-.

ישראל כץ: למותר לציין שבאזורים הללו, בייחוד אם הם חיים מחקלאות, ודאי שאין להם הרבה מיסים לשלם, אולי יש להם הפסדים לקזז.

ישראל כץ: סביר להניח שגם כאן חל המספר הכללי של 50% או 60% שפטורים ממס.

ישראל כץ: אז תיקחו את מספר המשפחות, שזה אולי מאות, ותיקחו את אלה מתוכם שבלאו הכי לא משלמים, תגיעו למספר נמוך ביותר.

ישראל כץ: אם הרשימה הזאת תתקבל עם התיקון של חבר הכנסת שמחון לגבי תמר, זה יהיה פה אחד או כמעט פה אחד להוציא אדם אחד, כולל תמיכה בשינוי הסעיף שלא יאפשר להגיש בג"ץ.

ישראל כץ: אשר להודעה שקיבלנו, שרק לגבי קו העימות בצפון יש נכונות - נגיד שחברי הוועדה היו משתכנעים בזה, אבל גם אז היתה כאן בעיה קשה איך אנחנו יכולים לקחת על עצמנו לחסום יישובים באזורים אחרים, שכרגע עומדים בפני בג"ץ או שיכולים להגיש בג"ץ, לחסום להם את הסעיף למען אותם שבעה יישובים שאין לנו ספק שצריכים לקבל את ההטבה הזאת.

שלום שמחון: יש ישוב שנקרא זיו הגליל או נווה זיו שהוא גם כן בקו העימות, והוא לא מופיע.

אלי גולדשמידט: זיו הגליל נמצא בתוך תשעת הקילומטרים?

ישראל כץ: כן, הוא נמצא בהחלטת הממשלה.

עליזה כהן: הוא ישוב חדש.

עליזה כהן: הוא אפילו בטווח החמישה קילומטרים.

ישראל כץ: אז צריך לראות אותו כאילו הוא התווסף.

אלי גולדשמידט: חיים דוקלר, המשנה לנציב מס הכנסה, בבקשה.

חיים דוקלר: אנחנו, בעקבות ישיבת ועדת הכספים, קיימנו דיונים פנימיים אצלנו, כולל עם הפרקליטות, ולפני כשבוע באתי לכאן לדיון עם חברי ועדת המשנה.

חיים דוקלר: הבהרתי להם, ואני מבהיר פה לוועדה, שעם כל הרצון הטוב למצוא פתרון - מאחר שקיימים מספר בג"צים ואנחנו לא מסוגלים לדעת כמה בג"צים יצוצו אם תאושר ההצעה שמוצעת על-ידי חברי ועדת המשנה, המנדט שיש לנו הוא להציע בתקנות נפרדות הוספת היישובים רק בקו העימות בצפון.

חיים דוקלר: אני חושב שעל רקע המצב - -

שלום שמחון: למה בתקנות נפרדות?

חיים דוקלר: לדעתי זה לא צריך לשנות, זה משהו פורמלי שהמשפטנים עמדו עליו.

חיים דוקלר: אני לא חושב שזה מהותי.

חיים דוקלר: אני סבור שמאחר שאנחנו נמצאים היום עם הפנים לצפון ואנחנו כבר נמצאים שלושה חודשים אחרי תחילת שנת המס, ומאחר שמדובר על הארכת תוקף רק עד סוף השנה, אני בהחלט חושב שהפתרון שמסוגל להיות מקובל גם על מחלקת הבג"צים במשרד המשפטים וגם על חברי הוועדה, הוא שמאשרים את הרשימה הקיימת פלוס אותם יישובים בקו העימות בצפון, ובמהלך השנה הקרובה גם תבואנה ההמלצות של ועדת בן-בסט וגם ייערך דיון.

חיים דוקלר: נדמה לי שזו פשרה שיכולה לרצות, עד סוף השנה, בצורה נאותה את כל הצדדים.

חיים דוקלר: אני רוצה לציין שאם בוועדת הכספים דובר על הוספה של 20 יישובים, הרשימה שהגיעה היא של 55 יישובים.

צבי הנדל: אני כל הישיבה אמרתי שזה לפחות 30.

צבי הנדל: יש פה 42.

חיים דוקלר: היושב-ראש בוודאי יאשר את דבריי שמדובר על סדר גודל של 20, אבל פה לא מדובר על הצד הכמותי אלא על הצד העקרוני.

צבי הנדל: עקרוני, באמת.

צבי הנדל: יש גבול לציניות.

חיים דוקלר: אם דיברנו על כפיפות לוועדת - -

צבי הנדל: אני רואה שאתה עושה גיוס.

צבי הנדל: זה צריך להתקבל בהסכמה, יש כללים בחיים.

שלום שמחון: אנחנו לא עושים גיוס.

צבי הנדל: זה נושא מאוד רגיש.

צבי הנדל: כשאני הרכבתי את הרשימה, לא היו אצלי יישובים כאלה או כאלה.

צבי הנדל: היה צדק ויושר.

שלום שמחון: חבר הכנסת הנדל, אין פה גיוס, אנחנו מגיעים להבנה.

שלום שמחון: מה קרה לך?

ויצמן שירי: חבר הכנסת הנדל, אני מצביע אתך.

ויצמן שירי: מה אתה רוצה?

אלי גולדשמידט: גם ויצמן שירי וכולם באו ביוזמתם, אף אחד לא קרא להם.

ויצמן שירי: אני צריך להתנצל שאני פה?

ויצמן שירי: אז אני הולך.

חיים דוקלר: אם הבנתי שהמנדט של יושב ראש הוועדה לוועדת המשנה היה ללכת בכיוון של ועדת טל בנושא של קרבה לגבול הבין-לאומי, לכל המעטפת של מדינת ישראל, הרי ברשימה נכנסו יישובים רבים שנמצאים במרכז הארץ שלא עונים לכלל הזה.

חיים דוקלר: אני מציין את זה כהסבר לעובדה למה לטעמי המספר עלה מ20- ל55-.

חיים דוקלר: אבל לא זאת הנקודה.

חיים דוקלר: הנקודה היא שאנחנו לא מסוגלים, עקב הנחיה של מחלקת הבג"צים, לקבל את כל הרשימה.

חיים דוקלר: אנחנו יכולים ללכת רק על אותה תוספת של שבעה יישובים בגבול הצפון.

חיים דוקלר: אני סבור שכמו שמהישיבה הקודמת יצא המסר "עם הפנים לצפון", טוב שיצא המסר גם מהישיבה הזאת ושאר הרשימה הזאת תמתין במהלך שנת 2000 ולקראת 2001 נצא עם רשימה מסודרת.

אלי גולדשמידט: תודה.

אלי גולדשמידט: חבר הכנסת צבי הנדל, אחריו חבר הכנסת שלום שמחון.

צבי הנדל: על מנת לחדד את העניין - עשינו רשימה עם תנאים מחמירים כי הבנו שאנחנו צריכים להגיע להסכמה עם כל הצדדים.

צבי הנדל: תנאים מחמירים זאת אומרת שיש יישובים שאילו היינו הולכים לפי ועדת טל היו נכנסים, והם לא נכנסו אצלנו.

צבי הנדל: אין ישוב שאילו הפעלת את ועדת טל הוא לא היה נכנס ואצלי הוא נכנס.

צבי הנדל: זה כלל ראשון.

צבי הנדל: אם יש ישוב כזה, אני אמחק אותו עכשיו.

חיים דוקלר: רבבה.

צבי הנדל: רבבה נמצא ברשימה של ועדת טל על פי מרחק ממרכז עירוני גדול.

צבי הנדל: אם טעיתי, תמחק.

חיים דוקלר: פה דיברנו רק על - -

צבי הנדל: אל תגיד על מה דיברנו, אמרתי ועדת טל.

צבי הנדל: קבענו שנלך לפי שני פרמטרים: האחד, שהיישוב נמצא בלב יישובים - מימינו, משמאלו, מאחוריו ומלפניו - שמקבלים הנחה.

צבי הנדל: וגם אז לא נכניס את אותו ישוב שלא רשום אלא אם הוא היה נכנס לו הופעלה ועדת טל.

צבי הנדל: אין פה ישוב שלא נופל בשני הקריטריונים.

צבי הנדל: מראש אני אומר, אם תמצא ישוב כזה - ייתכן, אנחנו רק בני אדם - נמחק אותו.

צבי הנדל: דבר שני, נכון אמר ידידי ישראל כץ שכל הסיפור הזה יחד לא מהווה שכונה בעיר שמקבלת הנחה.

צבי הנדל: כל הסיפור הזה יחד מדבר על יישובים שמצבם הסוציו-אקונומי - אני יודע לפחות על האזור שבו אני חי - הוא גרוע עד כדי שספק אם בכלל ייהנו מהחוק הזה.

צבי הנדל: אבל כל אלו הם דברים נלווים.

צבי הנדל: דבר אחד אני אומר קטגורית ואוי ואבוי אם ממנו נסטה - אפשר לא לקבל את המלצותינו ואפשר להשאיר לבג"ץ לעשות את העבודה, אבל אי אפשר להכניס חלק מהיישובים, ותהיה הסיבה לכך הכי מוצדקת בעולם, ולגבי השאר לסגור ושהם לא יוכלו להגיע לבג"ץ.

צבי הנדל: הפשרה המקסימליסטית שיכולה להיות היא לאשר את מי שאתה רוצה - תבחר לך שבעה אלה, שמונה אלה או 12 - אבל תשאיר את זה פתוח ושבג"ץ יכריע האם היית הוגן או לא.

צבי הנדל: זכותו של בג"ץ לקבוע זאת.

אלי גולדשמידט: תודה.

אלי גולדשמידט: חבר הכנסת שלום שמחון.

שלום שמחון: אני רוצה להגיד כמה דברים שהם לא שונים בהרבה ממה שצבי הנדל אומר.

שלום שמחון: אני רוצה לשאול גם את יוני קפלן, האם יש אפשרות לאשר היום רק את יישובי קו העימות בלי יתר הרשימה ולהמשיך להתווכח על יתר הרשימה.

שלום שמחון: אסביר למה אני אומר את מה שאני אומר.

שלום שמחון: לגבי קו העימות אין בעיה, יש החלטת ממשלה.

שלום שמחון: הכל מסודר, זה לא יבוא בפני בג"ץ, ככה החליטה במרץ 97 ועדת הכספים.

שלום שמחון: אז החלק הזה הוא לא הבעייתי.

שלום שמחון: אני שואל האם אפשר להביא לאישור ועדת הכספים רק את החלק של קו העימות במנותק משאר הרשימה.

יוני קפלן: רק את הרשימה של התוספת?

שלום שמחון: רק את היישובים שיקבלו הנחה של 15%.

ישראל כץ: אתה מתכוון בלי שינוי החוק שסוגר את הרשימה.

ישראל כץ: יש שתי החלטות שוועדת הכספים צריכה לקבל - לאשר את המפה הקיימת ולשנות את החוק של 97.

שלום שמחון: לא זה מה שאני אומר.

שלום שמחון: עכשיו חילקתם רשימה שמורכבת מעשרות יישובים עם כמה סוגי הנחות.

שלום שמחון: בתוך היישובים האלה יש כאלה שהם בקו העימות וזכאים ל15%- הנחה.

שלום שמחון: יש כאלה במקומות אחרים שזכאים ל7%-, ל5%-.

שלום שמחון: אני שואל האם אפשר להביא לאישור הוועדה רק את היישובים שזכאים ל15%-.

קריאה: 15% או 20%.

אנה שניידר: יש קובץ של תקנות שונות לגבי כל מיני יישובים וכל מיני סוגים של הנחות, שתוקף כולן פג ב31- בדצמבר 1999.

אנה שניידר: זאת אומרת שאנחנו כרגע נמצאים במצב שלאף אחד אין שום הנחה.

שלום שמחון: יוני קפלן עבר על החוק, הוא נתן הוראה אישית שלו.

אנה שניידר: אני לא אמרתי שום דבר בעניין הזה.

אנה שניידר: הוועדה צריכה לעשות מספר דברים.

אנה שניידר: קודם כל, אם יביאו תקנות לוועדה להאריך את תוקפן של התקנות הקיימות - וזה יכול להיות בתקנות, זה לא צריך להיות בחקיקה ראשית - אז הוועדה יכולה לאשר את התקנות כמו שהן עד 31 בדצמבר 2000.

אנה שניידר: יכולים גם לבוא עם תקנות נוספות, תקנות חדשות לגבי גבול הצפון, קו העימות.

שלום שמחון: אני מציע גבול הצפון בתוספת היישובים שלא היו בפנים.

אנה שניידר: ואז באים עם קובץ נוסף של תקנות לגבי אותם שבעה יישובים או כמה שאתם חושבים, וגם אותו הוועדה מאשרת עד 31 בדצמבר 2000.

אנה שניידר: אם רוצים להקפיא את הרשימה, דהיינו לסגור אותה - הן את הרשימה הקיימת והן את התקנות החדשות לגבי קו העימות - יש צורך לעשות תיקון חוק.

שלום שמחון: אני אגיד את זה מאוד פשוט.

שלום שמחון: אני מציע שנציבות מס הכנסה תביא תקנות שכוללות רק את יישובי קו העימות פלוס הקבוצה שישראל כץ הוסיף בוועדה שלו - אלה שזכאים מתוקף החלטת הממשלה.

שלום שמחון: אני מציע שזאת התקנה היחידה שכרגע ועדת הכספים תאשר, ולגבי היתר נמשיך להתווכח.

סמדר אלחנני: אתה מוציא את כל האחרים, את כל הקיימים.

חיים דוקלר: את קרית שמונה אתה לא רוצה לאשר?

יוני קפלן: את בית שאן אתה לא רוצה?

סמדר אלחנני: אתה מוציא יישובים מהרשימה.

אנה שניידר: אתה חייב לאשר את כל הסוגים.

אלי גולדשמידט: חבר הכנסת שמחון, בזה אתה אומר שבינתיים לאף אחד אין הנחות.

שלום שמחון: נכון, אני רוצה ללחוץ את נציבות הכנסה להסכים איתנו.

שלום שמחון: הרי מה שקורה פה זה אבסורד נוראי.

שלום שמחון: בלתי אפשרי שאזור הערבה התיכונה יקבל הנחה ואזור בקעת הירדן יקבל הנחה, ובשני הצדדים זה בסדר, אבל נאות הכיכר ועין תמר, שהם בתוך האזור הזה, לא יקבלו.

שלום שמחון: יש פה משהו שהוא מאוד בעייתי אבל לזה נמצא פתרון.

שלום שמחון: לחילופין מה שאני מציע זה לאמץ את ההצעה של צבי הנדל, לאשר את התוספת של יישובי קו העימות, את כל הרשימה, ולא לנעול את זה בפני בג"ץ.

אנה שניידר: ואז לא צריך חקיקה.

ישראל כץ: אם הייתי במקום האוצר, לא הייתי קונה את ההצעה הזאת.

צבי הנדל: בבג"ץ יעבור פי שניים מזה.

אלי גולדשמידט: אני רוצה לומר שאני לא מאפשר לאורחים לדבר לא בגלל שאנחנו לא רוצים לשמוע אתכם, ההנחה הבסיסית שלנו מראש היא שמגיע לכם.

אלי גולדשמידט: הוויכוח הוא אחר לגמרי, לא בשאלה אם מגיע לכם או לא מגיע לכם.

אלי גולדשמידט: אנחנו יודעים על הקיפוח שיישוב משמאל ויישוב מימין מקבלים ואתם לא מקבלים.

אלי גולדשמידט: אין צורך להעלות את הנושא הזה כאן.

אלי גולדשמידט: זה מיותר, חבל על הזמן, אנחנו מוכרחים להתקדם.

רפי לב-ארי: יש ישוב ערבי שנשמט מהרשימה - רג’ר.

רפי לב-ארי: צריך להוסיף אותו.

אלי גולדשמידט: זה בבחינת ללכת לקראתו של אסד כי זה יישוב עלאווי.

יואב גבעתי: מדובר פה על פשרה.

יואב גבעתי: אני לא מבין מה הפשרה, עם מי מתפשרים.

אלי גולדשמידט: עוד אין כרגע שום דבר, אני רוצה להציג את הדברים בצורה מסודרת.

אלי גולדשמידט: אנחנו נמצאים פה בסיטואציה בלתי אפשרית.

אלי גולדשמידט: הממשלה לדורותיה - ואני כרגע לא בא בטענות לאף אחד או שאני בא בטענות לכולם, זה היינו הך - פשוט הכניסה אותנו למילכוד שהוא בלתי אפשרי.

אלי גולדשמידט: מצד אחד היא לא אזרה מספיק אומץ בשביל לקבל את המלצות ועדת טל כמו שצריך, מצד שני היא באה הנה ואומרת: תקנו את המצב את הקיים, נחסום את הבג"צים.

אלי גולדשמידט: מבקשים מאיתנו דברים כמעט בלתי אפשריים.

אלי גולדשמידט: בסבך הזה ניסינו למצוא פתרון שעושה שכל, למרות שלדעתי כל פתרון שיהיה הוא דפוק מבחינת התפיסה הכוללת.

אלי גולדשמידט: יש לנו כרגע בעיה קונקרטית שאומרת כדלקמן: עוזי פוגלמן, מנהל מחלקת הבג"צים בפרקליטות המדינה, הודיע שהוא לא יוכל להגן בבג"ץ אם הרשימה תכלול מעבר ליישובי קו העימות בצפון.

אלי גולדשמידט: זאת חוות הדעת הרשמית.

צבי הנדל: הוא לא אמר את זה.

צבי הנדל: אבל אם הוא אמר את זה, הצעתי היא מצויינת.

אלי גולדשמידט: בנסיבות האלה, המאוד המסובכות, בואו נקבל את הגישה שאנחנו מכניסים לרשימה את שבעת היישובים בתוספת רג’ר וזיו הגליל - כלומר תשעה - במסגרת תוספת לחוק, לא במסגרת תקנות, אבל החוק לא יגרום לכך שאין יוצא ואין בא.

אלי גולדשמידט: קרי, החוק יאפשר - -

אנה שניידר: למה תוספת לחוק?

אנה שניידר: אני הייתי הולכת על תקנות גבול הצפון.

אלי גולדשמידט: בסדר, בתקנות.

אלי גולדשמידט: אבל אנחנו נקבל את החוק שמאריך את שינוי הנוסח באופן כזה שלא יהיה מצב של אין יוצא ואין בא אלא הבג"ץ ימשיך לדון.

אנה שניידר: רק לגבי אלה או גם לגבי האחרים?

צבי הנדל: אלה יקבלו.

אלי גולדשמידט: אלה ייכנסו בבחינת אנחנו מודיעים ששדה אליעזר בפנים.

אלי גולדשמידט: הוא לא צריך ללכת לבג"ץ.

אלי גולדשמידט: אבל עין תמר לא חסומה מללכת לבג"ץ.

אנה שניידר: הצעת החוק כוללת שני דברים.

אנה שניידר: היא מתייחסת לסעיף 12 לחוק ההסדרים משנת 1991 שאומר כך: "תקנות לפי סעיף 11 לפקודת מס הכנסה, שתוקפן פקע ב31- בדצמבר 1990 יעמדו בתוקפן, כאילו לא פקע, עד 31 בדצמבר 2000".

אנה שניידר: זה תיקון ראשון.

אנה שניידר: התיקון השני אומר שבסעיף קטן (א) במקום הסיפה המתחילה ב"אולם", יבוא "אין להוסיף עליהם או לגרוע".

אנה שניידר: אם את זה אתם מוחקים, בשביל מה אנחנו צריכים חקיקה ראשית כדי להאריך סט שלם של תקנות שיש הסכמה של האוצר להאריך אותן?

אנה שניידר: שהאוצר יביא את כל הסט עם היישובים החדשים, בין בתקנות חדשות נפרדות ובין בתקנות גבול הצפון, ויבקש מוועדת הכספים הארכה עד 31 בדצמבר.

אלי גולדשמידט: אני מציע להתלכד סביב ההצעה הזו.

שלום שמחון: אני רוצה להקריא את רשימת היישובים בשביל להיות בטוח.

אלי גולדשמידט: קודם כל בוא נסכים.

אלי גולדשמידט: זה מוסכם עליכם?

חיים דוקלר: בפירוש לא מוסכם, כי אצלנו התנאי של אין יוצא ואין בא זה חלק מהקו האדום שאנחנו לא יכולים לעבור אותו.

שלום שמחון: אנחנו לא יכולים להסכים לזה.

שלום שמחון: הרשימה הזו היא מאוד לא הגיונית.

אלי גולדשמידט: אנחנו לא יכולים להסכים.

אלי גולדשמידט: מבחינה ציבורית אתם דורשים מאיתנו לעשות פה מעשה שהוא מאוד בעייתי.

אלי גולדשמידט: מצד אחד, אנחנו חושבים שהיישובים שכלולים ברשימה שהכין צבי הנדל ראויים להיות בפנים.

אלי גולדשמידט: אנחנו מבינים שיש בעייתיות, אפשר להגן בבג"ץ, אי אפשר להגן בבג"ץ, אך זו הנחת היסוד שלנו.

אלי גולדשמידט: מצד שני, אתם אומרים לנו כך:

אלי גולדשמידט: אנחנו מסכימים להכניס את תשעת יישובי קו העימות אבל לגבי השאר שאתם חושבים שאולי מגיע להם, תחסמו אותם בדרך לבג"ץ.

אלי גולדשמידט: אם אתם רוצים לחסום את הדרך לבג"ץ, בואו נכניס את כל היישובים כולל עין תמר, כולל רבבה, כולל כולם.

שלום שמחון: אז אין על מה לעשות בג"ץ.

סמדר אלחנני: הר אדר ילך לבג"ץ.

חיים דוקלר: גם תמרת.

צבי הנדל: אדוני היושב ראש, אבל אז אתה סוגר את הרשימה.

צבי הנדל: למה אתה מוליך שולל?

אבשלום וילן: הוא לא הציע לסגור.

אלי גולדשמידט: אני לא יכול מצד אחד לאשר רשימה חלקית מאוד, קרי רק של קו העימות, ולהגיד לכל אלה שאני חש שלפחות מגיע להם שיוכלו ללכת לבג"ץ: אל תלכו לבג"ץ.

אלי גולדשמידט: אם כבר אתם דורשים ממני לעשות את זה, תנו לי להכניס את כל היישובים האלה.

אלי גולדשמידט: אתם צריכים להחליט אחד מן השניים, אנחנו לא יכולים להוציא לכם את הערמונים מהאש בקטע הזה.

רפי לב-ארי: בג"ץ לא תלוי בנו.

אלי גולדשמידט: אבל אם כתוב אין יוצא ואין בא, אז אני מודיע לבג"ץ שסגרתי את כולם.

יוני קפלן: אתה לא מודיע לבג"ץ שסגרת את כולם, הם יוכלו לגשת לבג"ץ.

אלי גולדשמידט: הבג"ץ יגיד להם: אין לכם מה לבוא.

אלי גולדשמידט: יצא שאני חסמתי אותם פרוצדורלית.

אנה שניידר: הבג"ץ יגיד שהחוק לא חוקתי.

אלי גולדשמידט: אני לא רוצה לעמוד במצב כזה.

אלי גולדשמידט: יגידו עליי שאני מחוקק חוק לא חוקתי, בניגוד לעמדה שלי ולעמדה של מרבית חברי הוועדה.

אלי גולדשמידט: איזו צורה יש לזה?

חיים דוקלר: זה מה שחבר הכנסת הנדל מציע.

אלי גולדשמידט: לא.

אלי גולדשמידט: חבר הכנסת הנדל מציע להכניס את כולם.

חיים דוקלר: עם "אין יוצא ואין בא".

אלי גולדשמידט: אבל אז אנחנו יצאנו מתוך הנחה שאתה מגן על זה.

חיים דוקלר: אומר עוזי פוגלמן שהוא לא מוכן לפתוח.

חיים דוקלר: הוא אומר: אני מוכן להגן בבג"ץ רק על הצפון.

אלי גולדשמידט: אם הוא לא רוצה לפתוח, אני מוכן שלא יפתח.

אלי גולדשמידט: תן לי להכניס את תשעת היישובים של קו הצפון ותן לכל מי שרוצה ללכת לבג"ץ.

יוני קפלן: אתה לא מונע ללכת לבג"ץ בזה שאתה אומר "אין יוצא ואין בא".

צבי הנדל: אתה חדש במקצוע הזה.

צבי הנדל: אני כבר שש שנים בעניין הזה.

יוני קפלן: לכן מה שאומרים לך 'בוא תהיה במקצוע הזה לא שש שנים אלא שבע שנים' - זה לא כל כך נורא.

יוני קפלן: פה אומרים לך: ב1- בינואר 2001 אנחנו באים או עם המלצות ועדת בן-בסט - -

מתי גורדון: שמונה שנים אומרים לנו את זה.

מתי גורדון: כל שנה אומרים לנו אותו הדבר.

סמדר אלחנני: למה שמונה שנים?

סמדר אלחנני: זה כבר מוועדת דוד קורן לפני 25 שנה.

יוני קפלן: את העניין של להמשיך לתת את הזיכוי כאילו התקנות עברו, אני לא יכול למשוך עוד הרבה מאוד זמן.

יוני קפלן: יש היגיון למשוך את זה חודשיים או שלושה אבל לא יותר.

יוני קפלן: מה שאני צריך לעשות בעתיד זה לבוא ולומר: עכשיו תנכו ביתר מכיוון שאין חוק במדינת ישראל שמאפשר לך זיכוי.

יוני קפלן: מכיוון שהדיון הוא בעיקרו דיון משפטי שאנחנו צריכים לנהל אותו מול מחלקת הבג"צים - -

צבי הנדל: הוא בכלל לא משפטי.

יוני קפלן: זה מה שאומרים לנו.

צבי הנדל: אולי נעשה פגישה משותפת עם עוזי פוגלמן?

צבי הנדל: אני לא מתנגד.

צבי הנדל: אבל אני אומר:

צבי הנדל: בוא נפעיל את אותו היגיון שהפעלנו קודם:

צבי הנדל: נמשיך את הארכת התוקף של היישובים הקיימים.

צבי הנדל: אם אחרי כן תהיה הסכמה על יישובים חדשים, נוסיף אותם.

חיים דוקלר: בואו נאשר את ההצעה שלנו כדי שנעמוד מול החוק ונזמן דיון עם פוגלמן.

מתי גורדון: כל שנה אתם אומרים את אותו סיפור ושום דבר לא קורה.

חיים דוקלר: אני אומר את זה פעם ראשונה.

צבי הנדל: אדוני הנציב, אני מתנצל שהרמתי את קולי.

צבי הנדל: העניין הזה פשוט בוער בעצמותיי.

צבי הנדל: ועדת טל הוקמה בגלל דיון כזה, אז אמרו לי: ועדת טל.

צבי הנדל: והיא גמרה את עבודתה בגלל דיון כזה.

צבי הנדל: כמה עוד אפשר?

אנה שניידר: הבג"ץ נתנו ארבע פעמים הארכה על סמך הודעה של האוצר - -

צבי הנדל: הבג"ץ אמר: די נמאסתם.

אנה שניידר: יש דיון בבג"צים ב16- במרץ.

חיים דוקלר: נאשר עכשיו ונעשה דיון עם פוגלמן תוך חודש.

אלי גולדשמידט: ומה עם קו העימות?

חיים דוקלר: נכניס.

צבי הנדל: מר דוקלר, מה שהצעת לא בא בחשבון.

חיים דוקלר: אל תתעקש.

צבי הנדל: אני מתעקש?

חיים דוקלר: נשאלה פה שאלה מה הפשרה שלנו.

צבי הנדל: מה הפשרה שלך?

צבי הנדל: שאתה מוכן לדבר אתי אחרי שנאשר.

צבי הנדל: אני רוצה לדבר לפני שנאשר.

חיים דוקלר: בישיבה הקודמת אמרנו את עמדת האוצר: הרשימה שהיתה ב1990- תמשיך, אף אחד לא נכנס.

חיים דוקלר: בעקבות הדיון פה אנחנו באים היום ומוסיפים תשעה יישובים בגבול הצפון בגלל כל הנושא של הצפון.

חיים דוקלר: זאת הפשרה.

חיים דוקלר: עכשיו אנחנו באים ואומרים: על מנת שלא נימצא במצב שאנחנו לא פועלים כל כך על פי החוק, בוא ניקח את הרשימה הקיימת פלוס תשעה היישובים בצפון ותוך חודש נשב פה עם פוגלמן.

חיים דוקלר: אם נחליט על תוספת יישובים, נקבל החלטה נוספת.

יוני קפלן: הלא לאלה אנחנו ממילא נותנים כרגע.

יוני קפלן: יישובים שתמיד נתנו להם, אנחנו כרגע נותנים להם עוד פעם בלי הארכת תוקף תקנות, ובחודש הבא אני צריך להוציא - -

אלי גולדשמידט: מה אתה מציע?

אלי גולדשמידט: שתוך חודש תבוא אליי עם רשימה נוספת?

יוני קפלן: אני אומר שנעשה דיון משפטי.

חיים דוקלר: אנחנו רוצים לעבוד בסדרי מינהל תקין.

שלום שמחון: כדי שהחברים יבינו, אני רוצה להסביר שמה שאתה סוגר הוא שיקול הדעת של שר האוצר להוסיף יישובים חדשים לרשימה.

שלום שמחון: אנחנו מבקשים שלא תסגור את שיקול הדעת של שר האוצר.

שלום שמחון: שר האוצר, בכל זמן שהוא ירצה, יוכל להוסיף.

שלום שמחון: זה כל מה שאנחנו מבקשים.

שלום שמחון: זה בעצם מה שצבי הנדל אומר בלשון אחרת.

חיים דוקלר: אם בעקבות הדיון פה שר האוצר יחליט לשנות את דעתו, נעשה תקנות חדשות.

שלום שמחון: שר האוצר יכול להתעורר בבוקר, לבקר ברג’ר ולהחליט שהוא רוצה להכניס אותו לרשימה.

אנה שניידר: אבל אתה עדיין פותח פתח להגשת עתירות נגד שיקול הדעת של שר האוצר.

אנה שניידר: בכל העתירות שהוגשו לבג"ץ, אומר העותר לשר האוצר החל מ97-, שאז פתחו את ההקפאה: למה אתה לא מכניס אותי לתוך הרשימה?

אנה שניידר: למה אתה לא מפעיל את שיקול הדעת שנתנו לך?

אנה שניידר: זו הנקודה.

שלום שמחון: עד כאן זה בסדר.

שלום שמחון: אומר צבי הנדל: אם אני אשכנע את שר האוצר להכניס את נווה דקלים והוא ישתכנע, הוא יכניס את נווה דקלים.

שלום שמחון: נכון שהוא אולי יצטרך לעמוד בפני בג"ץ.

קריאה: אז מה אם הוא יעמוד בפני בג"ץ?

חיים דוקלר: בוא נחכה חודש, נשב עם פוגלמן.

יוני קפלן: אנחנו מוכנים לבחון מה שאתה מציע.

יוני קפלן: אני רק אומר: בואו נאריך עכשיו את התקנות.

יוני קפלן: פשוט חבל להחזיק עשרות אלפי אנשים כבני ערובה.

ויצמן שירי: אדוני היושב ראש, אפשר לאשר את זה לשלושים יום, ובעוד שלושים יום נשב עוד פעם.

רפי לב-ארי: עמדת שר האוצר הוגשה בתצהיר לבג"ץ.

רפי לב-ארי: נקבע דיון ב16- לחודש הזה.

רפי לב-ארי: מבחינת שיקול הדעת, שר האוצר מסר תצהיר לבג"ץ שעומד על הפרק בפני דיון.

רפי לב-ארי: אתה מצפה ששר האוצר עכשיו ינהג בניגוד לתצהיר שלו?

אלי גולדשמידט: מה אתה מציע?

רפי לב-ארי: אני אומר שההצעה של נציבות מס הכנסה לגבי תשעה היישובים של קו העימות היא הגיונית וסבירה, אני חושב שיש קונצנזוס על זה.

רפי לב-ארי: המדינה ככלל, בנושא של ההטבות, הסתבכה.

רפי לב-ארי: לא אימצנו את מסקנות ועדת טל, נכנסנו למצב שהתקנות הקיימות לא אושרו.

רפי לב-ארי: זה מצב משפטי לא תקין.

רפי לב-ארי: אנחנו בכל מקרה לא מופיעים טוב בבג"ץ.

רפי לב-ארי: עוזי פוגלמן יעשה שמיניות באוויר כשהוא יצטרך להגן על עמדת המדינה.

רפי לב-ארי: זה לא סביר.

אלי גולדשמידט: אז למה אתם מבקשים מאיתנו שנסגור את האפשרות ללכת לבג"ץ?

רפי לב-ארי: אני לא אומר לסגור.

אלי גולדשמידט: אם נעשה פה משהו לא בסדר, תן לבג"ץ להביע את עמדתו.

אלי גולדשמידט: אני לא יכול להיות ה"קלירנס" שלכם.

אלי גולדשמידט: אמר פעם מישהו באחד העיתונים באחד מסופי השבוע האחרונים: 'מישהו מלכלך ואני צריך לנקות אחריו'.

אלי גולדשמידט: אני לא יכול לנקות אחריכם.

ויצמן שירי: אני מציע שנקבל כרגע החלטה לצרף את תשעת היישובים האלה.

ויצמן שירי: לגבי השאר, תוך חודש ימים נקיים דיון נוסף.

רפי לב-ארי: יתקיים דיון בבג"ץ ב16- במרץ.

אלי גולדשמידט: חבר הכנסת שירי, אתה לא עוקב אחרי הנקודה המרכזית.

אלי גולדשמידט: השאלה היא אם כשאנחנו מוסיפים את תשעת היישובים ומאריכים את הקיימים, האם אנחנו נועלים את הדלת לבג"ץ כלפי האחרים?

חיים דוקלר: לחצי שנה.

אלי גולדשמידט: אני לא חושב שאני יכול לעשות את זה.

רפי לב-ארי: הבג"ץ צריך לתת סעד ליישובים הללו.

ישראל כץ: אחרי שאני שומע את כל הצדדים, לדעתי העסקה הזאת היא עסקה טובה, כי מה שחשוב לכם זה לסגור את הסעיף הזה.

ישראל כץ: עד שתהיה ועדה ועד שיקימו ועד שיעשו, אתם סגורים.

ישראל כץ: לדעתי אם תלכו בדרך אחרת, התוצאה תהיה כלום.

אלי גולדשמידט: אני מיציתי את העניין.

אלי גולדשמידט: אני חושב שיותר חכמים מהדיון כבר לא נהיה, צריך לגמור.

אלי גולדשמידט: יש שתי אפשרויות.

אנה שניידר: רק תדע שאין בפנינו שום תקנות של שר האוצר שהוועדה יכולה לאשר או לא לאשר.

אנה שניידר: קודם כל, כל החלטה שלא תקבלו כאן צריכה להיות כפופה לכך שיבוא שר האוצר ויביא תקנות.

אלי גולדשמידט: יש לכם היום שתי אפשרויות, תחזרו הביתה ותגידו שאלה שתי האפשרויות שיש לכם.

אלי גולדשמידט: אפשרות אחת היא להכניס את כל הרשימה הזו ואז לכתוב: אין יוצא ואין בא.

אלי גולדשמידט: אפשרות שנייה היא להכניס את תשעת יישובי קו העימות וזה יהיה בלי "אין יוצא ואין בא".

אלי גולדשמידט: אלה שתי האפשרויות הקיימות, אני לא יודע להמציא פה אפשרות שלישית.

אלי גולדשמידט: תלכו, אתם רוצים עוד יום, עוד יומיים, עוד שלושה, בבקשה, ותביאו תשובה.

ישראל כץ: ברור שהם ילכו על ההצעה הראשונה.

ישראל כץ: אבל זו החלטת ועדת הכספים, לא אתם היוזמים כאן.

אנה שניידר: זה חייב להיות לפני ה16- במרץ, כי הדיון בבג"ץ הוא ב16- במרץ.

אנה שניידר: אם זה לא יהיה לפני כן, זה שוב להתבזות ולבקש מבג"ץ דחייה.

סמדר אלחנני: מוטב להתבזות מאשר לתת פטור.

שלום שמחון: מאחר שראשי קו העימות נמצאים פה, אני רוצה להציע שאנחנו נקבל את ההצעה שאתה הצעת: להוסיף את תשעת היישובים בלי "אין יוצא ואין בא".

שלום שמחון: נקבל החלטה, ואם הם יודיעו בתוך יום-יומיים שהם רוצים לשנות את העניין הזה, הם יודיעו לנו.

אלי גולדשמידט: הגב' שניידר, אני רוצה לשאול אותך - אם אנחנו מקבלים את ההצעה של תוספת תשעת היישובים של קו העימות ואת הביטול של "אין יוצא ואין בא", זה יהיה בחקיקה?

אנה שניידר: לא, אבל יש לך עדיין בעיה עם התקנות האחרות.

אנה שניידר: הם צריכים להביא את כל התקנות.

אלי גולדשמידט: אנחנו החלטנו החלטה הצהרתית בלבד, כי על בסיס ההחלטה הזאת הם צריכים להביא תקנות שמאריכות ומוסיפות את תשעת היישובים.

ישראל כץ: אבל יש נוהג.

ישראל כץ: חבר הכנסת שמחון צודק שיש נוהג שוועדת הכספים יכולה להחליט.

ישראל כץ: בוא נחליט על זה.

אלי גולדשמידט: אנחנו החלטנו, כפוף לאישור שלכם כמובן - אתם יכולים לעשות מה שאתם רוצים, אתם יכולים גם למשוך - לקבל את ההצעה להאריך בשנה נוספת, להוסיף תשעה יישובים שתיכף חבר הכנסת שמחון יקרא אותם לפרוטוקול, שהם תשעת יישובי גבול הצפון הנוספים.

אלי גולדשמידט: אנחנו לא נסגור את הדרך לבג"ץ.

אלי גולדשמידט: אם אתם מאשרים את ההחלטה שלנו, אתם צריכים להביא בפנינו הארכת תקנות שבהן אתם מוסיפים גם את תשעת היישובים הנוספים, אבל אז אין לכם אפשרות לחסום את הדרך לבג"ץ.

אנה שניידר: פלוס הנושא של התקרה.

אלי גולדשמידט: פלוס הנושא של התקרה, אנחנו אומרים את זה מראש.

אלי גולדשמידט: יש פה בקשה.

אלי גולדשמידט: מר קפלן, תציג אותה.

יוני קפלן: הנושא של התקרה הוא חלק מההמלצות של ועדת הפיצויים לצפון, שכבר יצא לה השם "ועדת קפלן".

יוני קפלן: היום הזיכוי במס לגבי יישובי העימות בצפון הוא ללא תקרה.

יוני קפלן: אנחנו נותנים זיכוי של 15% מההכנסה - ואני מדגיש מההכנסה - כנגד המס עד תקרה של 180 אלף שקל.

יוני קפלן: זאת אומרת, כ27- אלף שקל הפחתה בתשלומי המיסים על הכנסה של 180 אלף שקל.

יוני קפלן: ליישובי קו עימות - למשל, לקרית שמונה - זה לא 15% אלא 20%, זאת אומרת 36 אלף שקל.

יוני קפלן: מעל 180 אלף שקל שיעור הזיכוי הוא 10% מההכנסה ללא מגבלת תקרה.

יוני קפלן: כך שמי שיש לו, לצורך העניין, הכנסה של מיליון שקל בשנה, הוא מקבל זיכוי במס של 27 אלף שקל על הכנסה שעד 180 אלף שקל, ועל 820 אלף שקל הנוספים הוא מקבל עוד 10%, כלומר עוד 82 אלף שקל.

יוני קפלן: בחישוב מהיר, יוצא שהוא מקבל הנחה במיסים של 109 אלף שקלים.

יוני קפלן: הוועדה בראשותי סברה שיחד עם זה שאנחנו הרחבנו מאוד את ההטבות - -

סמדר אלחנני: זאת היתה המלצה של ועדת הכספים בקדנציות קודמות - לקבוע תקרה להנחה.

אלי גולדשמידט: נציבות מס הכנסה קיבלה את המלצות ועדת הכספים.

יוני קפלן: אנחנו רצינו תקרה יותר נמוכה והתפשרנו על תקרה של 460 אלף שקל, שהיא מקבילה לפטור לנכים של 100%.

אלי גולדשמידט: פורום קו העימות מסכים?

צבי הנדל: תאמין לי שאם אני מסכים, זה סימן שהם מסכימים.

אלי גולדשמידט: חבר הכנסת שמחון, תקריא לפרוטוקול את רשימת היישובים.

צבי הנדל: אני מתרעם על הצעת ההחלטה שלך.

אלי גולדשמידט: חבר הכנסת הנדל, תן לי להמשיך.

שלום שמחון: אני מקריא את רשימת היישובים: רג’ר, זיו הגליל (נווה זיו), מירון, בר יוחאי, פקיעין החדשה, עין יעקב, שדה אליעזר, געתון, אור הגנוז.

שלום שמחון: תקנות מס הכנסה (הנחות ממס ביישובי גבול הצפון) (תיקון)

אלי גולדשמידט: עכשיו אני מצביע על התקנות לגבי גובה התקרה.

אלי גולדשמידט: מי בעד ומי נגד?

אלי גולדשמידט: תודה.

אלי גולדשמידט: הצבעה בעד התקנות - כולם נגד - אין תקנות מס הכנסה (הנחות ממס ביישובי גבול הצפון) (תיקון), התש"ס2000-, נתקבלו.

אלי גולדשמידט: התקנות נתקבלו.

אלי גולדשמידט: תודה.

אלי גולדשמידט: הצעת חוק לתיקון פקודת מס הכנסה (מס' 121) (זיכוי ממס לתושב עכו)

אלי גולדשמידט: רבותיי, אני רוצה לקבל עכשיו החלטה של ועדת הכספים לגבי הנושא של עכו, מה שנקרא חוק אזולאי.

אלי גולדשמידט: מה אנחנו צריכים להצביע בנושא עכו, כאשר אנחנו כבר אישרנו את התקנות שיש מגבלת גובה תקרה.

אנה שניידר: למעשה יש אפשרות להצמיד את עכו לנהריה.

אנה שניידר: בהנחה שיבואו תקנות מס הכנסה ליישובי גבול הצפון ובתוכם נהריה, אפשר לבוא בחוק של חבר הכנסת אזולאי ולומר: "על אף האמור בסעיף 11 לפקודת מס הכנסה לעניין הנחות מס, יראו יחיד שהיה תושב עכו במשך כל שנת המס כאילו היה תושב נהריה ויחולו עליו הוראות תקנות מס הכנסה (הנחות ממס ביישובי גבול הצפון)".

אנה שניידר: זה בהנחה שהתקנות יגיעו ויאושרו.

אנה שניידר: זה אומר, קודם כל, שהואיל ואנחנו מצמידים אותו לנהריה ולתקנות שתוקפן עד 31 בדצמבר 2000, גם עכו תקבל רק עד 31 בדצמבר 2000 ולא ללא הגבלת זמן.

אנה שניידר: דבר נוסף, ההצעה המקורית של אזולאי נתנה לעכו יותר.

אנה שניידר: עכשיו אנחנו נותנים רק לפי נהריה.

אלי גולדשמידט: אני יכול להצביע על זה היום להעלאה לקריאה שנייה ושלישית?

אנה שניידר: כן, אבל אני אעכב את זה עד שיגיעו התקנות.

אלי גולדשמידט: אפשר לאשר גם אם זה עדיין אפס.

אלי גולדשמידט: ברגע שיהיו התקנות שיחיו את נהריה, הן יחיו גם את עכו.

אלי גולדשמידט: אני רוצה לגמור את הדיון.

אלי גולדשמידט: אנחנו מתקרבים לפגרה, אני רוצה שזה יעלה למליאה לפני הפגרה.

יהודית נאות: אין מגבלה של זמן?

ויצמן שירי: צריך לקבוע זמן סביר, מה המשמעות של תושב עכו.

אלי גולדשמידט: אני עכשיו מודיע לכם מה המצב המשפטי.

אלי גולדשמידט: אני אומר את זה כאן לפרוטוקול, ואם חבר הכנסת אזולאי, שחולה עכשיו, יגיד תוך יומיים-שלושה שזה לא נראה לו, אני אחזיר את זה.

אנה שניידר: ממילא אני צריכה את משרד המשפטים לנוסח, זה גם ייקח יום-יומיים.

אלי גולדשמידט: זה בכפיפות להסכמתו של דוד אזולאי.

אלי גולדשמידט: אם זה לא ייראה לו, אני צריך לפחות לקיים דיון נוסף, אני לא יכול לחסום את זה רק בגלל שהוא חולה.

אלי גולדשמידט: הנקודה היא כזו: כאשר חבר הכנסת אזולאי כתב את הצעת החוק שלו, הוא עיגן את זכויות תושב נהריה מכאן ועד שישנו את החוק בעוד אלפיים שנה.

אלי גולדשמידט: לקחו את חבילת הזכויות של נהריה כפי שהיתה קיימת עד 31 בדצמבר 1999.

אלי גולדשמידט: הוא אמר: זה יהיה לגבי עכו, ועיגן את זה בחקיקה.

אלי גולדשמידט: אנחנו אמרנו פה בוועדה - אמרתי את זה לדוד אזולאי ואמרתי את זה גם לאנשי עכו - שאנחנו לא נוכל לאפשר מצב שבעכו יהיו הטבות מס יותר גבוהות מאשר בקרית שמונה, במעלות ובדובב.

אלי גולדשמידט: אנחנו רוצים להשוות את מצבה של עכו למצבה של נהריה, אבל לא לגרום לכך שעכו תהיה במצב יותר טוב מאשר נהריה.

אלי גולדשמידט: לכן אמרנו שמצמידים את עכו לנהריה.

אלי גולדשמידט: נהריה עולה - עכו עולה, נהריה יורדת - עכו יורדת, כאשר הנחת היסוד היא שבקו העימות לא פוגעים בהטבות המס גם בשנה הבאה.

אלי גולדשמידט: לכן אני מבקש שהוועדה תתמוך בגישה הזו.

אלי גולדשמידט: אם תתקבל הגישה כפי שאזולאי הציע אותה, עלול להיות מצב שמ1- בינואר 2001, ולו תיאורטית, בעכו תהיה הנחת מס של 15% ובקרית שמונה יהיה אפס.

אלי גולדשמידט: זה לא נראה לי סביר.

אלי גולדשמידט: אני מציע שהוועדה תתאחד סביב הגישה הזו, שבאה לידי ביטוי במה שהקריאה אנה שניידר.

אלי גולדשמידט: ממילא אנה עוד צריכה לנסח את העניין הזה עם משרד המשפטים.

אלי גולדשמידט: אם זה לא ייראה לחבר הכנסת אזולאי, הוא יכול לבוא אליי כדי שאעלה את זה שוב, אבל אז אני לא יכול להיות מחויב ללוח זמנים שהחוק ייגמר עד סוף המושב.

אלי גולדשמידט: אני עושה את כל המאמצים כדי שהחוק יתקבל עד סוף המושב.

אלי גולדשמידט: אם אתם תעוררו את זה ולא תסכימו למה שאני מציע, יתקיים פה דיון נוסף, אבל אז אני לא מתחייב ללוח זמנים של עד סוף המושב.

אלי גולדשמידט: אני חושב שזה הוגן, פרסתי את הדברים בצורה מלאה, כולל האופציה של חבר הכנסת אזולאי לחזור ולדרוש משהו אחר.

ישראל בן-עזרא: אני חייב להגיד שאני מרגיש לא טוב בנושא הזה משתי סיבות.

ישראל בן-עזרא: אחת, יש מצב אבסורד כי הגישה החיובית שלכם לעכו, ובעיקר שלך, נבעה מסיבות אחרות, בכלל לא בגלל קו עימות.

ישראל בן-עזרא: כל החיבור לקו העימות הוא שגוי מההתחלה.

אלי גולדשמידט: אתם אמרתם שיש הגירה שלילית מעכו ועוברים לנהריה ויש הגירה שלילית מעכו בגלל שיש שם הטבות.

אבשלום וילן: מה אתה יותר טוב מבית שאן וקרית מלאכי?

אבשלום וילן: רק בזה שהצלחת להעביר את זה.

ישראל בן עזרא: אני מבקש את זכותי להעיר את הערתי.

ישראל בן עזרא: אל תסכימו אתי, רק תנו לי לפחות להביע את דעתי.

ישראל בן עזרא: אני בא לפה על חשבוני, אף אחד לא משלם לי, כבר חצי שנה.

ישראל בן עזרא: קודם כל, הבעיה היא בעיה לאומית, היא לא בעיה של קו עימות.

ישראל בן עזרא: לזה התכוונתי, לא לשום דבר אחר, אל תקפצו עליי.

ישראל בן עזרא: הבעיה היא לאומית, זאת העיר היחידה במדינה שחצי מהתושבים שלה קמו ועזבו.

ישראל בן עזרא: דבר שני, יש פה לינקייג' מוזר מאוד של העיר הכי מפותחת באזור, הכי עשירה בין כל מקבלי ההנחה, עם עכו שהיא במצב הכי גרוע מכל יישובי המדינה, ואתה קיבלת את רשימת הפרמטרים.

ישראל בן עזרא: הלינקייג' הזה הוא הטיה.

ישראל בן עזרא: יש פה כוונה אבל פספוס של המטרה.

ישראל בן עזרא: שמעתי שאומרים גם באוצר וגם במשרד ראש הממשלה, שהרשימה שלנו היא באמת חריגה; אין עוד ישוב במדינה עם הצירוף של אותם פרמטרים.

ישראל בן עזרא: הבקשה שלי, מאחר שהגישה היא כזו מיוחדת, לא לחבר את עכו לנהריה אלא באחוזים שלה.

אלי גולדשמידט: לא יכול להיות שעכו תקבל הטבות מס יותר משלומי.

אלי גולדשמידט: זה לא הוגן מה שאתה עושה.

אלי גולדשמידט: אנחנו עשינו מעשה שאין לו תקדים בכנסת ואתה עוד תובע לקבל יותר מדובב ומשלומי?

אלי גולדשמידט: אתם רוצים להחזיר את זה לדיון, אז אני לא מתחייב לגמור את זה עד סוף המושב.

צבי הנדל: יש פה דבר אחד סמנטי.

צבי הנדל: כל מה שאמרת לגבי ההצמדה לנהריה, תגיד שזה לגבי שלומי.

אלי גולדשמידט: נצמיד לשלומי.

אלי גולדשמידט: זה בסדר.

אלי גולדשמידט: שלומי זאת לא עיר עשירה?

אלי גולדשמידט: או קיי, אז עכו תהיה צמודה לשלומי.

אלי גולדשמידט: אנה שניידר, תכתבי "יחיד תושב שלומי".

יוני קפלן: למה לא לבית שאן?

אלי גולדשמידט: אני מבקש, אל תהיו ציניים.

שלום שמחון: יש פה הערה שאולי אנחנו לא מודעים לה.

שלום שמחון: אומרים פה שלגבי שלומי יש 20% ארנונה לתעשייה.

אלי גולדשמידט: מדובר על הטבות מס הכנסה, זה לא קשור לארנונה.

אלי גולדשמידט: אנחנו מדברים רק על מס הכנסה.

2186: יש קשר אם נהריה מקבלת או לא?

אלי גולדשמידט: עזוב נהריה, מצמידים לשלומי.

אלי גולדשמידט: שלומי מקבלת עכשיו הנחה של 15%.

אלי גולדשמידט: אם יחליטו לתת לה 10%, אז גם עכו תרד ל10%-.

אלי גולדשמידט: אם יחליטו לתת לה 20% אז עכו תעלה ל20%-.

אלי גולדשמידט: לא יכול להיות ישוב שהוא דרומי לקו עימות ויקבל יותר מקו עימות.

אלי גולדשמידט: אל תבקשו את זה כי זה לא הוגן.

אלי גולדשמידט: מי בעד ומי נגד?

אלי גולדשמידט: הצבעה בעד הצעת החוק - כולם נגד - אין נמנעים - אין הצעת חוק לתיקון פקודת מס הכנסה (מס' 121) (זיכוי ממס לתושב עכו) נתקבלה.

אלי גולדשמידט: הצעת החוק אושרה פה אחד להעלאה לקריאה שנייה ושלישית.

אלי גולדשמידט: אני מודיע שאם דוד אזולאי יתבע ממני פתיחת הדיון, ההצבעה שלנו בטלה.

אלי גולדשמידט: אני נותן לו את הזכות הזאת כבעל החוק וכמי שכרגע חולה.

ישראל בן-עזרא: אדוני היושב ראש, אני רוצה להגיד לך תודה ולהגיד לחברים תודה רבה.

אלי גולדשמידט: בנושא הקיבוצים, חישוב שכר העבודה, אני מבין שלא הגיעו להסכמה.

אלי גולדשמידט: זה עובר לאותה רשימת נושאים שקבענו אותה לצוות של חברי הכנסת שלום שמחון, ישראל כץ ואבו וילן, שידונו עם נציבות מס הכנסה לגיבוש תקנות חדשות.

אלי גולדשמידט: עד יום שני הבא נציבות מס הכנסה מביאה לנו את התקנות בנושא הטבות מס הכנסה כולל הנושא של קו העימות.

אלי גולדשמידט: (היו"ר שלום שמחון, שעה 13:20) שינויים בתקציב לשנת 2000 פנייה מס' 38

שלום שמחון: אנחנו עוברים לשינויים בתקציב.

שלום שמחון: לפנינו פנייה מס' 38.

יואל אופיר: מדובר בשינויים פנימיים בתוך תקציב בינוי קריות ממשלה.

שלום שמחון: שר האוצר מציע שינויים בתקציב הדיור הממשלתי ומבקש אישורה של ועדת הכספים.

שלום שמחון: השינוי מתבקש לצורך התאמת תקציבי הפרוייקטים המאושרים לביצוע בפועל ולסיום מימון בניין א' בחיפה.

שלום שמחון: מה הבניין הזה?

יואל אופיר: זה בניין קרית הממשלה בחיפה, שהולך ומושלם.

עופר חוגי: אבל בשנה שעברה אישרנו כבר תקציב לציוד, אז מה זה ה7- מיליון?

יואל אופיר: בתקציבי מינהל מקרקעי ישראל, שהם דיירים בבניין, אין עודפים בגלל שזה מפעל עסקי.

יואל אופיר: לכן את הכסף שלא ניצלנו ב99- צריך לנצל מחדש ב2000-.

יואל אופיר: באותה קטגוריה יש לך את הבניין בחיפה, את הלמ"ס, את מע"צ ירושלים ואת מע"צ באר שבע.

סמדר אלחנני: יש פה הגדלה של סעיף 51, צד ההוצאה המותנית.

סמדר אלחנני: בעצם הגדלת פה את סך הכל התקציב של המדינה.

סמדר אלחנני: אתה צריך להוריד את זה מאיזשהו מקום, אבל בהוצאה מותנית אין רזרבה.

יואל אופיר: זה מותנה בהכנסה של מינהל מקרקעי ישראל.

סמדר אלחנני: אתה צריך להראות לי מניין אתה לוקח את זה.

סמדר אלחנני: הגדלת פה סעיף תקציבי ב22- מיליון.

סמדר אלחנני: חסר לי דף ההסבר.

סמדר אלחנני: אפשר להגדיל ככה הוצאה מותנית, להגדיל את התקציב?

סמדר אלחנני: הרי זה בגגות של התקציב.

סמדר אלחנני: אני לא אגיד לעצור את השינוי הזה, אבל לפי דעתי אתה חייב פה הסברים.

יואל אופיר: אני מבקש שתאשרו את זה ואחר כך אסביר לסמדר אלחנני מניין זה בא.

סמדר אלחנני: אני מבקשת שיהיה כתוב בפרוטוקול שאתה חייב לי הסברים.

עופר חוגי: אי אפשר להצביע לפני שיש הסברים.

איוור קרשנר: חבר הכנסת חוגי, יש הכנסות והוצאות.

סמדר אלחנני: חבר הכנסת חוגי, אתה יודיע שאני בית שמאי, לא בית הלל.

שלום שמחון: מי בעד אישור הפנייה?

שלום שמחון: הצבעה בעד פנייה מס' 38 - רוב נגד - מיעוט פנייה מס' 38 אושרה.

שלום שמחון: פנייה מס' 38 אושרה.

שלום שמחון: פנייה מס' 34

שלום שמחון: אנחנו עוברים לפנייה מס' 34 של המשרד לבטחון פנים.

שרון גמבשו: הפנייה עוסקת במספר נושאים עיקריים.

שרון גמבשו: אחד, תוכנית שיפוץ בתי מעצר - זו פנייה משלימה לפנייה 52 שהעברתי בשבוע שעבר.

שרון גמבשו: שניים, תגבור ביקורת גבולות בהיקף של 4.5 מיליון ש"ח.

שרון גמבשו: זה תיגבור לקראת שנת 2000, ועוד נושא אחד של תיגבור מערך חקירות הונאה בהיקף של מיליון שקל בהוצאה מותנית.

סמדר אלחנני: גם פה יש לי אותה הערה מתודולוגית.

שרון גמבשו: זה מחברת אבנר.

שלום שמחון: מי בעד אישור הפנייה?

שלום שמחון: הצבעה בעד אישור פנייה מס' 34 - כולם נגד - אין פנייה מס' 34 אושרה.

שלום שמחון: פנייה מס' 34 אושרה.

שלום שמחון: פנייה מס' 36

שלום שמחון: אנחנו עוברים לפנייה מס' 36.

אייוור קרשנר: אלו שינויים פנימיים במשרד הקליטה.

עופר חוגי: יש לנו בעיה עם הפנייה של משרד הקליטה.

עופר חוגי: חבר הכנסת אמנון כהן עומד על זה בתוקף.

שלום שמחון: תודה רבה, הישיבה נעולה.